場均跑11公里 米希達利恩長青靠忍口
2024年04月04日 20:04
東網電視
更多新聞短片
米希達利恩愈老愈可愛。(Getty Images)
國際米蘭2年前喺羅馬簽入米希達利恩,決定受到球迷質疑,不過呢位35歲老將就用表現證明,佢仍然有能力喺頂尖賽事立足,今季唔單止係施蒙尼恩沙基心目中嘅必然正選,場均跑動更超過11公里,愈老愈好氣!
踢過多蒙特、阿仙奴同曼聯嘅米希達利恩,今季為國米上陣40場,平均每場跑動超過11公里排全隊第2,僅次於中場拍檔尼高路巴列拿,國米上年底已搶先同佢再續約至2026年,足證施蒙尼恩沙基對佢嘅信任。
35歲仲愈踢愈有,米希達利恩經理人比文達近日受訪解開謎團:「米希達利恩係個聰明嘅領袖,係個完美運動員,無論飲食同生活習慣都要求完美。有次同佢去米蘭高級餐廳食飯,結果佢只係點咗幾塊芝士,我話餐廳有好多精彩美食,但佢話要跟隨球會健康飲食指引,就算放假或者同親友一齊,佢都堅持戒口,因為佢知呢個係佢延續足球生涯嘅方法,所以佢好樂意咁做。」